חני דינור

ביוגרפיה

נולדה וגדלה בכפר סבא לאב ממוצא גרמני ולאם ממוצא פרסי. בגיל 9 החלה לימודי נגינה בפסנתר קלאסי בקונסרבטוריון העירוני. הלימודים נמשכו עשר שנים ובמהלכם זכתה דינור במקום הראשון בתחרות כשרונות צעירים.

קריירה מוזיקלית

דינור החלה את דרכה המוזיקלית ב-1980, בלהקה הצבאית "צה"ל 80", בה שרה לצד שלווה ברטי, ריטה ורמי קלינשטיין. לאחר שהשתחררה מצה"ל החלה ללמוד פסיכולוגיה חינוכית באוניברסיטת תל אביב; לאחר התמחות בתחום הוסמכה כמומחית בפסיכולוגיה חינוכית ב-1995. במקביל השתתפה כזמרת במשלחות מטעם קרן היסוד, הוועד למען החייל וההסתדרות הציונית. הופיעה במגוון הפקות, ערבי מחווה והופעות בארץ ובעולם.
ב-1994, בהפקתו המוזיקלית של גרי אקשטיין, הוציאה את אלבום האולפן הראשון שלה, בשקט בשקט. בין היוצרים שהשתתפו באלבום נמנים אקשטיין, עדית פאנק, גיא מרוז, חנן יובל ודינור (במילים ובלחן). השירים "מה אתה חושב עלי", "בשקט בשקט", "חיים דוממים" וגרסת הכיסוי לשירה של מיכל טל "תבכי" זכו להצלחה.
ב-1996 שרה קולות רקע באלבום ובקלטת הילדים אפרוחים, שכללו שירי הפעלה ומשחק לילדים. יחד איתה השתתפו שרון צור, אסי לוי, שרי בז'יז'ינסקי ומקהלת הילדים "שרונית"; בקלטת השתתפה הדוגמנית ענת אלימלך, והשירים בה הולחנו על ידי נחום היימן וליאורה שלזינגר.
ב-1997 הוציאה את אלבום שירי הילדים רדיו גן, בהפקת ירון כפכפי. באלבום בוצעו גרסאות כיסוי לשירי ילדים ידועים, ביניהם "שלום כיתה א'", "אברא קדברא", "שרה שרה שיר שמח" ו"אמת או חובה" (שנקרא באלבום זה "אמת וחובה"), בנוסף לשיר חדש - שיר הנושא. בקלטת הווידאו "רדיו גן" לא מופיעים קרדיטים לדינור - היא הוקלטה על ידי יעל בר זוהר, שגם משחקת בה; זאת מאחר שסכסוך בינה לבין חברת התקליטים NMC בה הייתה חתומה דינור, מנע את הפצת התקליטור בקולה של בר זוהר, ולכן הקליטה דינור את שירי האלבום על רקע הפלייבקים שהוכנו לבר זוהר עבור הקלטת.
ב-1998 יצא אלבומה השלישי עד קצה הבהירות, בהפקתו של אמיר גבע. המפיק המוזיקלי והמעבד היה אלדד שרים. רוב השירים נכתבו והולחנו על ידי דינור (שגם ניגנה בו בקלידים), והתקיים בו שיתוף פעולה עם המשורר פרץ דרור בנאי, עם גבע ועם שרים. מתוך האלבום הצליחו השירים "עיר ללא הפסקה", "מחול פרוע", "נוצרה לנגיעות", "נדיבות", "עד קצה הבהירות", "6 דקות לכולם" ו"בגלל רעשים". בנוסף, נכללו באלבום גרסאות כיסוי ל"שיר אהבה בדואי" של יצחק קלפטר ו"לא ידעתי שתלכי ממני" של מתי כספי (שהומר ללשון נקבה). 
ב-1999 הוציאה את אלבומה הרביעי חני דינור, שעטיפתו הייתה דומה לעטיפה של תקליט ויניל. השירים הבולטים מהאלבום הם "קצה העולם" שהלחין מירון מינסטר למילותיה, "שם המשחק" שכתבה והלחינה דינור, והשיר "הנשכחות" שנכתב על ידי לאה גולדברג והלחין רמי קלינשטיין. האלבום לא זכה להצלחה, מה שהוביל את דינור למעט בהקלטת אלבומים בעלי קווים רוקיסטיים ופופיים ברורים. באותה שנה הופיעה במחזמר "עלובי החיים"- בתפקיד אפונין.
ב-2001 השתתפה במופע (שצולם לטלוויזיה) והאלבום אמני ישראל שרים ביטלס, בו שרו אמנים ישראלים גרסאות כיסוי לשירי הביטלס, בהם דני רובס, דנה ברגר ועוד. דינור ביצעה בו את השירים "Yesterday" בדואט עם יבגני שפובלוב, "Hey Jude",‏ "Here, there and everywhere" ו-"Something".
ב-2002 דיבבה את רונה בסדרת האנימציה לילדים "חבורת האוטובוסים" וביצעה את שיר הפתיחה של הסדרה עם גיורא קנת.
ב-2003 שיתפה פעולה עם הפסיכולוג פרופ' גיורא קינן, והוציאה איתו את אלבום שירי הערש חלומות נעימים, אשר כלל שירי ערש לילדים פרי עטם של דינור וקינן בנוסף לשירי ערש ידועים. האלבום זכה להצלחה.
ב-2004 השתתפה עם המוזיקאים רמי הראל ויגאל מזרחי באלבום כבה השמש שיקד, המורכב משיריו של המשורר פואה גרינשפון. את האלבום הוציא לאור מיכאל גרינשפון, בן משפחתו של המשורר.
ב-2005, המשיך שיתוף הפעולה עם רמי הראל באלבום פסיפס של אהבה, הכולל גרסאות כיסוי לשירים עבריים ידועים בביצועה של דינור בנוסף למספר שירים מקוריים. בעקבות הצלחתו של האלבום העלו השניים ערב שירי משוררים במועדון "הבארבי" בכפר סבא ואירחו בו אמנים ידועים כגון לאה שבת, ג'וזי כץ, שרון מולדאבי, דני רובס, חמי רודנר ודן תורן.
ב-2009 השתתפה בפסטיבל "מוזות" בנתניה במסגרת מופע מחווה לזכרה של שדרנית קול ישראל אורנה יקיר, ושרה בו את שיריה של יקיר שנכתבו למחזמר "ג'יין אייר" והולחנו ועובדו על ידי אלדד שרים.
ב-2010, בעקבות רצח הילדים עומר, רוני ואור על ידי אביהם איתי בן-דרור, הקליטה דינור עם הזמרות לאה שבת, דפנה ארמוני וורד פיקר את השיר "כשאינכם". השיר הולחן על ידי דינור למילים של צביה אהרוני וגם הופק על ידה, לבקשת אמם של הילדים לילך שם-טוב. ביולי 2012 הקליטה דינור את השיר "געגועים ותהיות", שכתבה שם-טוב על געגועיה לילדיה.
באוגוסט 2012 הוציאה דינור את אלבומה השביעי עד מתי, הכולל את הסינגלים "פינה יש לה", "אמרתי שתלך", "עכשיו לנשום", "עיר של זרים", "סירת נייר", הדואטים "שיר משמר, שיר הנשמרת" (שילוב של השירים "שיר משמר" של נתן אלתרמן ו"שיר הנשמרת" של בתו תרצה אתר) עם מיכה ביטון ו"אחרי 30 זה יופי" עם עדנה גורן, וכן השיר "אני לא יודעת" - גרסה נשית לשירו של יהודה פוליקר "אני לא יודע". בנוסף חידשה דינור באלבום זה את שירה "מה אתה חושב עלי" שהופיע במקור באלבומה הראשון. לאחר צאתו כתבה דינור טור אישי באתר מאקו, בו יצאה נגד תרבות הסלבריטאים שלא משאירים מקום לאמנים ונגד שימוש של מוזיקאים בפרובוקציות כגון התערטלות כדי למשוך תשומת לב.
ב-2013 הלחינה לרותי נבון את השיר "זו את", עבור פרויקט "עוד מעט נהפוך לשיר". את השיר כתב סרן יהודה בנארי, שנהרג מירי קלעים במלחמת יום הכיפורים. בניגוד לאופי הפרויקט, היה זה שיר קצבי המשלב ג'אז ורוק.
בסוף 2013 הוציאה דינור אלבום בשם משוררים בדואט בו הלחינה 10 שירי משוררים - נתן יונתן, רוני סומק, אשר רייך, אריה סיון, פרץ דרור בנאי, יעקב ברזילי, ש. שפרה, אורציון ברתנא, אלישבע גל ומאי מוזפר, כשכל שיר מבוצע בדואט של קול וכלי נגינה יחיד בהשתתפות 10 נגנים. הדואטים שהוקלטו בפורמט של הופעה חיה באופני ברדו, צולמו ונחשפו לראשונה באתר מאקו. במאי 2014 נבחר הפרויקט "משוררים בדואט" לעלות, במסגרת פסטיבל ישראל, על בימת תיאטרון ירושלים בהשתתפות כל עשרת נגני האלבום.
בנובמבר 2014 העלתה דינור את המופע "חני דינור ופועלי האושר" במסגרת פסטיבל הפסנתר, כאשר שירי אלבומה "משוררים בדואט" חזרו לפסנתר, הכלי עליו הולחנו, ואירחה את המשורר רוני סומק, את השחקן דרור קרן ואת הפסנתרן רמי הראל.
במאי 2016 זכתה באות הערכה מטעם קרן נפ"ש אגודת הסופרים והמשוררים על פועלה לקידום הלשון העברית כמלחינת שירי משוררים.
בספטמבר 2016 השיקה בזאפה הרצליה את אלבום הסולו החמישי שלה- "עכשיו נאהב", שהוקלט בלונדון בהפקתו המוזיקלית של המולטיאינסטרומנטליסט קובי ישראלית, וארחה את לאה שבת ואת הזמר הדרוזי אמין כיוף- איתו הקליטה בדואט את שיר הנושא של האלבום.
באוקטובר 2018 השיקה בצוותא ת״א את אלבום הסולו השישי ״ שבטיא ״ שהוקלט גם הוא בלונדון ,בהפקתו של המוזיקאי Koby Israelite.
האלבום כולל לחנים של דינור ל 12 שירי משוררים בני הזמן - ( לפי סדר א׳ב ) אביחי קמחי, אשר רייך, דב בהט, יעקב ברזילי, יערה בן דוד, לילי פרי, מירון איזקסון, נילי דגן, סמדר שרת, רוני סומק, רחל שפירא והמשורר הצברי הראשון - עשהאל פוחצ׳בסקי, שמולחן לראשונה.
מתגוררת כיום במושב שדה ורבורג בדרום השרון עם בעלה יניב. לזוג בן ובת.